
	Παρουσίαση του δίτομου έργου του Καθηγητή κ. Ιωάννη Θ. Μάζη

	Γεωπολιτικά Ζητήματα

στην Ευρυτέρα Μέση Ανατολή

και Την Μεσόγειο
	

	
	στο Σπίτι της Κύπρου
	


Παρουσία μεγάλου ακροατηρίου πραγματοποιήθηκε την Τρίτη 27 Μαρτίου 2018, στο Σπίτι της Κύπρου, η παρουσίαση του δίτομου έργου του Καθηγητή Οικονομικής Γεωγραφίας και Γεωπολιτικής Θεωρίας, Προέδρου του Τμήματος Τουρκικών και Σύγχρονων Ασιατικών Σπουδών Εθνικού και Καποδιστριακού Πανεπιστημίου Αθηνών κ. Ιωάννη Θ. Μάζη, με τίτλο Γεωπολιτικά ζητήματα στην ευρυτέρα Μέση Ανατολή και την Μεσόγειο, που κυκλοφορεί από τις εκδόσεις Λειμών. Στη δίτομη ογκώδη αυτή έκδοση αναφοράς ο Καθηγητής Ι.Θ. Μάζης συγκέντρωσε και παρουσίασε, σε επτά θεματικές ενότητες και δύο παραρτήματα, μεγάλο αριθμό επιστημονικών μελετών και άρθρων του, ώστε να διευκολύνεται η πρόσβαση των φοιτητών, ερευνητών και μελετητών σε αυτά, αλλά και να καθίσταται δυνατή η αξιολόγηση και η αξιοποίηση του επιστημονικού περιεχομένου τους.
Τον κ. Μάζη καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου η οποία προλογίζοντας την εκδήλωση ανέφερε ότι ανήκει στον κύκλο των επιστημόνων και αναλυτών που γνωρίζουν και κατανοούν σε βάθος τις ιστορικές καταβολές και τη σύγχρονη πραγματικότητα των γεωπολιτικών ζητημάτων και της διαμόρφωσης νέων ισορροπιών και νέων συσχετισμών στην ανακατανομή ισχύος της ευρύτερης περιοχής μας. Οι αποτιμήσεις, οι αναλύσεις, οι ερμηνείες και οι προτάσεις του αποτελούν χρήσιμο εργαλείο και σημείο αναφοράς και συνεισφέρουν στον διάλογο για τη διαμόρφωση της εθνικής πολιτικής.

Για την έκδοση μίλησαν, ο Επίκ. Καθηγητής Εθνικού και Καποδιστριακού Πανεπιστημίου Αθηνών κ. Κυριακός Νικολάου Πατραγάς, ο οποίος είχε και την ευθύνη της επιμέλειάς της,  ο Πρέσβυς ε.τ. κ. Περικλής Νεάρχου και ο Αν. Καθηγητής Γεωπολιτικής Στρατιωτικής Σχολής Ευελπίδων κ. Κωνσταντίνος Γρίβας.
Όπως, χαρακτηριστικά, είπε ο κ. Πατραγάς, ο Καθηγητής Μάζης μας καταθέτει σε ένα δίτομο μια επιστημονική πορεία ζωής, ανάγλυφα, μιας τέχνης γεωπολιτικής, διότι είναι η κατάθεση ζωής του μέσα σε μια τεσσαρακονταετία περίπου. Αφού αναφέρθηκε στη διάρθρωση, το θεματικό περιεχόμενο και τη μεγάλη επιστημονική αξία των θεματικών ενοτήτων της έκδοσης, ο κ. Πατραγάς επεσήμανε την αδιαμφισβήτητη επιστημονικότητα και τη  μοναδική προβλεπτική ικανότητα του κ. Μάζη μέσα από τη μεθοδολογία και τη συστημική γεωπολιτική ανάλυση που ο ίδιος ίδρυσε και καθιέρωσε διεθνώς ως επιστημονική πειθαρχία.
Ο Πρέσβυς κ. Νεάρχου χαρακτήρισε την έκδοση ως μνημείο μόχθου που εξετάζει ένα πολύ μεγάλο εύρος θεμάτων, συστηματοποιώντας μέσα από τη γεωπολιτική ανάλυση τους διάφορους παράγοντες οι οποίοι συνθέτουν τη γεωπολιτική πραγματικότητα της ευρύτερης περιοχής της Ανατολικής Μεσογείου. Εξήρε, με τη σειρά του, το έργο και την τεράστια συμβολή του κ. Μάζη στη θεμελίωση της Γεωπολιτικής ως συστηματικής επιστήμης, ενώ αναφερόμενος στο νέο δίτομο έργο του, υπογράμμισε ότι μέσα από τι εκδόσεις αυτές, που περιλαμβάνουν άρθρα διαφορετικής χρονικής στιγμής, επιβεβαιώνεται η αξία της μεθόδου που χρησιμοποιεί αλλά και την αξία των συμπερασμάτων στα οποία καταλήγει.
Ο κ. Γρίβας, αφού κατέθεσε τις προσωπικές οφειλές του στον δάσκαλό του, Καθηγητή κ. Μάζη, αναφερόμενος στην έκδοση είπε ότι είναι ένας πολύτιμος όγκος πληροφοριών και επίσης είναι ένα κλειδί για το μέλλον, το οποίο χρειαζόμαστε αν θέλουμε να έχουμε μια ρεαλιστική ανάγνωση της πραγματικότητας, καθώς σήμερα αντιμετωπίζουμε, όπως τόνισε, μία εντελώς καινοφανή πραγματικότητα, καθώς έχουμε απέναντί μας μία νέα Τουρκία ως γεωπολιτικό παίκτη σε ένα νέο διεθνές σύστημα.
Κατά την αντιφώνησή του. ο κ. Μάζης, αφού ευχαρίστησε όλους τους συντελεστές της έκδοσης και της εκδήλωσης παρουσίασής της, επεσήμανε ότι εκείνο το οποίο αποτελεί θεμέλιο του οικοδομήματος της γεωπολιτικής είναι η γεωγραφία. Η γεωπολιτική, υπογράμμισε, είναι ένα σύστημα ανάλυσης γεωγραφικό το οποίο μελετά, περιγράφει και προβλέπει την ανακατανομή της ισχύος στον γεωγραφικό χώρο. Όπως ανέφερε μέσα σε αυτά τα βιβλία τα οποία είναι χωρισμένα θεματικά και χρονολογικά καλύπτει με το εργαλείο της γεωπολιτικής ανάλυσης ένα μεγάλο μέρος του πλανήτη, ενώ προανήγγειλε την έκδοση δύο ακόμη τόμων που θα ολοκληρώσουν την παρουσίαση των επιστημονικών μελετών και της αρθρογραφίας του.

